**Ministru kabineta noteikumu projekta**

**“Grozījumi Ministru kabineta 2020. gada 14. aprīļa noteikumos Nr. 219 “Kārtība, kādā piešķir, administrē un uzrauga valsts atbalstu lauksaimniecībai, lai mazinātu Covid-19 izplatības negatīvo ietekmi””  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekts sagatavots, lai grozītu atbalsta saņemšanas nosacījumus, paredzot, ka:  1) atbalstu ienākumu stabilizēšanai lauksaimnieki cūkaudzēšanas nozarē varēs saņemt tad, ja nozarē lauksaimnieku ieņēmumu samazinājums sasniedz 5% vai vairāk;  2) atbalstu ienākumu stabilizēšanai lauksaimnieki liellopu audzēšanas nozarē varēs saņemt arī par 2020. gada laika posmu no jūlija līdz septembrim, ja nozarē lauksaimnieku ieņēmumu samazinājums sasniedz 5% vai vairāk salīdzinot ar tādu pašu laika posmu vidēji iepriekšējos trijos gados;  3) attiecībā uz liellopiem, tos uzskata par izaudzētiem saimniecībā tad, ja līdz realizācijas dienai tie saimniecībā atradušies vismaz no trīs mēnešu vecuma;  4) atbalstu par krājumu izmaksu pieaugumu vai neto apgrozījuma samazinājumu lauksaimniecības un pārtikas preču ražotāji varēs saņemt arī par jūliju, augustu un septembri.  Normatīvā akta projekts stāsies spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Lauksaimniecības un lauku attīstības likuma 5. panta ceturtā un septītā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šā gada 14. aprīlī Ministru kabinets pieņēma noteikumus Nr. 219 “Kārtība, kādā piešķir, administrē un uzrauga valsts atbalstu lauksaimniecībai, lai mazinātu Covid-19 izplatības negatīvo ietekmi” (turpmāk – MK noteikumi Nr. 219), kas paredz atbalstu primārajiem lauksaimniecības ražotājiem, pārtikas preču ražotājiem, kā arī uzņēmumiem un pašvaldībām un izglītības iestādēm, kuras nodrošina ēdināšanu izglītības iestādēs un kuru darbību ir ietekmējuši Covid-19 ierobežošanai noteiktie pasākumi.  Sagatavotais grozījumu projekts paredz:  1) 1.punktā precizēt MK noteikumu Nr. 219 13. punktā ietverto atsauci uz MK noteikumu Nr. 219 25., 26. un 36. punktu, jo atbalsta apmērs par iznīcinātajiem vai ziedotajiem produktiem ir noteikts MK noteikumu Nr. 219 26. punktā, nevis 27. punktā.  2) 3. punktā precizēt MK noteikumu Nr. 219 17.2. apakšpunkta nosacījumus, paredzot piešķirt atbalstu ienākumu stabilizēšanai lauksaimniekiem cūkkopības nozarē, ja ražotāju kopējie ieņēmumi 2020. gadā no aprīļa līdz jūnijam ir par pieciem vai vairāk procentiem zemāki nekā attiecīgajā laikposmā 2019. gadā.  Saskaņā ar MK noteikumu Nr. 219 17.2. apakšpunktu Zemkopības ministrijas veiktie aprēķini par ražotāju ieņēmumiem cūkaudzēšanas nozarē liecina, ka ražotāju ieņēmumi bijuši par 11,2% mazāki. Covid-19 izplatības ietekme cūkgaļas tirgū bija būtiska, izraisot nestabilitāti, pieprasījuma mazināšanos un, attiecīgi, veicinājusi saimnieciskas grūtības cūkaudzētājiem. Pārskata periodā ievērojami (par 13%) samazinājās kaušanai realizēto cūku skaits, savukārt audzēšanai realizēto sivēnu skaits teju dubultojās, pieaugot par 93%. Tas norāda uz to, ka cūkgaļas tirgus perspektīvas tuvākajiem mēnešiem nav labvēlīgas.  Bez tam, 10 gadu periodā var novērot cūkgaļas cenas pieaugumu tieši vasaras mēnešos, kad sākas grila sezona un cilvēki vairāk patērē cūkgaļu. Līdz ar to var novērot sezonalitāti un parasti vasaras mēnešos (sākot jau ar maija mēnesi) cena salīdzinot ar gada sākumu palielinās vidēji par 15%. Taču īstenotie ierobežojošie pasākumi dēļ koronvīrusa Covid-19 izplatības ir ieviesuši savas korekcijas. Tā rezultātā samazinājās cūkgaļas vidējā iepirkuma cena - 2020. gada laika posmā no aprīļa līdz jūnijam, salīdzinot ar gada sākumu, cūkgaļas cena ir samazinājusies par 17%, bet salīdzinot 2020. gada aprīļa-jūnija periodu ar attiecīgu periodu 2019. gadā, cūkgaļas cena samazinājās par 7,2%.  Arī pašlaik situācija cūkgaļas tirgū nav stabila un pēc neliela uzlabojumu perioda jūnijā, šobrīd atkal pasliktinās. Agroresursu un ekonomikas institūta apkopotās iepirkuma cenas E kategorijas cūku liemeņiem jūlija pirmajā pusē liecina par pazemināšanos kopumā par 6%, un nozares operatīvā informācija liecina, ka Eiropas Savienības tirgū strauji veidojas pārprodukcija gan eksporta problēmu ietekmē, gan tādēļ, ka daudzviet dalībvalstīs Covid-19 dēļ ir mazinājušās kautuvju jaudas. Šie apstākļi pastiprina cūkgaļas tirgus situācijas neskaidrību tuvākajam laikam.  Tādēļ ir nepieciešams nodrošināt, ka arī cūkaudzēšanas nozarē ražotājiem ir pieejams atbalsts ienākumu stabilizēšanai, uzlabojot saimniecību likviditāti un finanšu līdzekļu pieejamību.  Eiropas Komisija Lietuvai š.g. 14. jūlijā ir apstiprinājusi atbalsta shēmu cūkkopībā, atļaujot piešķirt atbalstu, ja ražotāju ieņēmumi nozarē samazinās par pieciem procentiem vai vairāk. Tādēļ nepieciešams nodrošināt, lai Latvijas lauksaimniekiem Covid-19 radīto grūtību pārvarēšanai tiek radīti vienlīdzīgi un godīgi konkurences apstākļi ar Baltijas valstu, īpaši Lietuvas lauksaimniekiem. Baltijas valstu tirgus ir vienots tirgus un tajā ir jābūt vienādiem konkurences nosacījumiem starp lauksaimniekiem, jo īpaši ņemot vērā, ka norises Latvijas cūkgaļas tirgū būtiski ietekmē tendences Lietuvā.  3) 2., 4., 6., 7. un 8. punktā precizēt MK noteikumu Nr. 219 nosacījumus attiecībā uz liellopu audzēšanas nozari, paredzot atbalstu ienākumu stabilizēšanai arī par 2020. gada laika posmu no jūlija līdz septembrim, ja nozarē lauksaimnieku ieņēmumu samazinājums sasniedz piecus procentus vai vairāk salīdzinot ar tādu pašu laika posmu vidēji iepriekšējos trijos gados.  Liellopu audzēšanas nozare ir ļoti atkarīga no dzīvu liellopu eksporta, un tirgus situācija vēl joprojām ir problemātiska, ņemot vērā sekas un ieviestos ierobežojumus, kas saistīti ar koronvīrusa Covid-19 izplatību.  Tādējādi pašlaik situācija liellopu nozarē nav stabila. Pēc Izsoļu nama datiem, Charolais (300-330 kg) buļļu cenas 2020. gada aprīļa – jūnija periodā bija par 10% zemākas nekā šajā periodā vidēji iepriekšējos 3 gados, savukārt pēc Centrālās statiskas pārvaldes datiem, liellopu gaļas vidējās iepirkuma cenas 2020. gada aprīļa – jūnija periodā bija par 6% zemākas nekā šajā periodā vidēji iepriekšējos 3 gados.  Pēc neliela uzlabojumu perioda jūnijā, šobrīd atkal situācija nozarē pasliktinās un jūlijā vērojama cenu lejupslīde, kā arī pieprasījums nav atjaunojies. Pēc Izsoļu nama datiem, Charolais (300-330 kg) buļļu cenas 2020. gada jūlija pirmajā nedēļā bija par 3% zemākas nekā 2020. gada jūnija pēdējā nedēļā. Savukārt saskaņā ar Agroresursu un ekonomikas institūta apkopotajām iepirkuma cenām A kategorijas buļļu liemeņiem 2020. gada jūlija otrajā nedēļā liecina par pazemināšanos kopumā par 1% salīdzinot ar 2020. gada jūnija otro nedēļu.  Saskaņā ar Eiropas Komisijas datiem liellopu (dzīvu dzīvnieku) ES kopējais eksports uz trešajām valstīm ir samazinājies par 9%, kas skaidrojams ar to, ka samazinās pieprasījums.  Pēc nozares sniegtās informācijas cenas turpina samazināties un paredzams, ka nākamajos mēnešos nozarei saglabāsies noieta grūtības.  Latvija eksportē dzīvus liellopus 34% apmērā no kopējā saražotā liellopu gaļas apjoma un galvenās eksporta mērķa valstis ir ne tikai Lietuva (29% no kopējā dzīvu liellopu eksporta apjoma) un Polija (18%), bet arī citas ES dalībvalstis un trešās valstis, t.sk. Turcija (16%). Lai arī salīdzinot 2020. gada pirmo ceturksni ar 2019. gada pirmo ceturksni, var ir palielinājies eksports uz Lietuvu (+34,7%), Ungāriju un Slovēniju, tomēr tajā pašā laikā būtiski ir samazinājies eksports uz Poliju (-47,4%), Turciju (-9,3%), Slovākiju (-55,8%), Bulgāriju (-60,7%) un Nīderlandi (-85%).  Eksports galvenokārt tiek apgrūtināts dēļ ceļojuma ierobežojumiem, kas tiek īstenoti valstīs saistībā ar koronvīrusa Covid-19 izplatību. Liellopu pircēji no citām valstīm nevar apskatīt liellopus uz vietas. Situācija ir veicinājusi digitālāku tirdzniecību, tomēr tas atstāj ietekmi uz cenas solīšanas procesu un augstas kvalitātes liellopi tiek pārdoti par zemāku cenu.  Balstoties uz datiem par dzīvo liellopu eksportu kopš 2016. gada, var novērot dzīvu liellopu eksporta pieauguma tendenci rudens mēnešos, kad lopu audzētāji realizē savu produkciju. Piemēram, 2019. gada septembra mēnesī, salīdzinot ar laika posmu aprīlis - jūnijs, dzīvu liellopu eksports pieauga par 32%.  Jāņem vērā apstāklis, ka arī ekonomiskā situācija ievieš savas korekcijas un samazinās pirktspēja, patērētājs mazāk izvēlas augstas kvalitātes gaļu, retāk apmeklē restorānus. Dzīvnieku audzēšana un tirgošana ir nepārtraukts process un turpmāks cenu samazinājums rada būtiskus zaudējumus nozarei.  Eiropas Komisija Lietuvai š.g. 5. jūnijā ir apstiprinājusi atbalsta shēmu liellopu nozarē, atļaujot piešķirt atbalstu, ja ražotāju ieņēmumi nozarē samazinās par pieciem procentiem vai vairāk, kā arī izmaksās to liellopu audzētajām trīs posmos: 1) par liellopiem, kas realizēti no 2020. gada 1. aprīļa līdz 2020. gada 30. jūnijam, 2) par liellopiem, kas realizēti no 2020. gada 1. jūlija līdz 2020. gada 30. septembrim, un 3) par liellopiem, kas realizēti no 2020. gada 1. oktobra līdz 2020. gada 30. novembrim. Tādēļ nepieciešams nodrošināt, lai Latvijas lauksaimniekiem Covid-19 radīto grūtību pārvarēšanai tiek radīti vienlīdzīgi un godīgi konkurences apstākļi ar Baltijas valstu, īpaši Lietuvas lauksaimniekiem. Baltijas valstu tirgus ir vienots tirgus un tajā ir jābūt vienādiem konkurences nosacījumiem starp lauksaimniekiem, jo īpaši ņemot vērā, ka Lietuva ir viens no galvenajiem Latvijas dzīvo liellopu eksporta galamērķiem.  Ņemot vērā iepriekšminēto ir nepieciešams nodrošināt, lai liellopu audzēšanas nozarē ražotājiem ir pieejams atbalsts ienākumu stabilizēšanai arī 2020. gada laika posmā no jūlija līdz septembrim (ieskaitot), uzlabojot saimniecību likviditāti un finanšu līdzekļu pieejamību.  4) Papildināt MK noteikumus Nr. 219 ar 201. punktu, kas paskaidro noteikumu 20. punktā noteiktās prasības piemērošanu par izaudzēšanu saimniecībā, nosakot, ka liellops ir izaudzēts saimniecībā, ja līdz realizācijas dienai tas ir atradies audzētāja saimniecībā vismaz no trīs mēnešu vecuma. Grozījums nepieciešams, lai novērstu tiesiskās neskaidrības nākotnē.  5) Noteikumu projekta 9. punktā precizēt MK noteikumu Nr. 219 38.1. punktu, nosakot, ka pretendenta nodokļu parāda esamība tiek skatīta 7. martā, nevis 1.martā, jo Valsts ieņēmumu dienests publiskojamo datu bāzi atjauno divas reizes mēnesī - katra mēneša septītajā un 26.datumā. Tādejādi pārliecināties par pretendenta nodokļu nomaksu var tikai kādā no šiem datumiem.  6) Noteikumu projekta 10. punktā pagarināt MK noteikumu Nr. 219 38.3.punktā noteikto atbalsta periodu, nosakot, ka atbalstu var saņemt arī, ja gatavu preču krājumi ir palielinājušies 2020. gada 31.  jūlijā, 31.  augustā vai 30.  septembrī, vai ja uzņēmuma neto apgrozījums ir samazinājies arī turpmākajos trīs mēnešos – no jūlijā līdz septembrim. Joprojām Eiropas Savienības dalībvalstīs un trešajās valstīs ir vērojama COVID-19 izplatības ietekme un saglabājas liela nenoteiktība, kas kavē pārtikas un lauksaimniecības preču pieprasījuma atjaunošanos un pieaugumu un negatīvi ietekmē Latvijas preču eksporta attīstību. Koronvīrusa Covid-19 izplatības negatīvā ietekme tieši uz preču eksportu ir atspoguļojusies nedaudz ar novēlošanas, jo vīrusa izplatība vispirms ietekmēja pakalpojumu sektorus.  Preču eksporta kritums maijā fiksēts visām preču grupām, t.sk. lauksaimniecības un pārtikas preču eksports samazinājās par 19,3%. Pēc Finanšu ministrijas aplēsēm, pandēmijas izraisītās sekas, proti, ekonomikas aktivitātes un patēriņa kritums, izejvielu cenu samazinājums tiešā veidā ietekmē arī preču eksportu vērtību ne tikai Latvijā, bet arīpārējāspasaules valstīs, un lielākā ietekme sagaidāma tieši šā gada otrajā ceturksnī kopumā. Sagaidāms, ka preču eksporta vērtības kritums jūnijā būs līdzvērtīgs maija kritumam.  Tādejādi uzņēmumi aizvien sakaras ar grūtībām pārdot saražoto produkciju un uzņēmumiem turpina veidoties nerealizēto preču krājumi produktu grupās, kur nepieciešams pārstrādāt lauksaimniecības pamatproduktus vai pretēji, ražošanas samazināšanas dēļ samazinās neto apgrozījums, kas ietekmē uzņēmumu likviditāti.  Tādēļ ir nepieciešams pagarināt atbalsta periodu par trim mēnešiem - jūliju, augustu un septembri, bet atbalsta pretendents var pieteikties tikai uz vienu no periodiem: par 2020. gada laika posmu no marta līdz jūnijam (2020. gada 31. marts, 30. aprīlis, 31. maijs vai 30. jūnijs) vai par 2020. gada laika posmu no jūlija līdz septembrim (31. jūlijs, 31. augusts vai 30. septembris).  7) Noteikumu projekta 11. punktā precizēt MK noteikumu Nr. 219 39. punkta ievaddaļu aizstājot vārdu “vienreizējs” ar vārdu “tiešs”, tādejādi tie pretendenti, kas būs iesnieguši atbalsta pieprasījumu 15. jūlijā varēs saņemt atbalstu arī par jūliju, augustu un septembri, ja tiem būs pieaugušas krājumi vai samazinājies neto apgrozījums atbilstoši MK noteikumu 219 38. punktā noteiktajiem kritērijiem.  8) Noteikumu projekta 12. punktā precizēt MK noteikumu Nr. 219 39.1 apakšpunktu, nosakot, ka atbalsts tiek piešķirts par krājumu vērtības starpību, kas fiksēta arī 31. jūlijā, 31. augustā un 30. septembrī.  9) Noteikumu projekta 13. punktā precizēt MK noteikumu Nr. 219 39.2. apakšpunktu, nosakot, ka atbalsts tiek piešķirts par neto apgrozījuma samazinājumu par periodu no jūlija līdz septembrim.  10) Noteikumu 14. punktā precizēt MK noteikumu Nr. 219 42. punktu, nosakot, ka par krājumu izmaksu pieaugumu vai apgrozījumu samazinājumu pretendents iesniegumu par atbalsta saņemšanu var iesniegt līdz 2020. gada 30. oktobrim.  11) Noteikumu 15. punktā precizēt MK noteikumu Nr. 219 42.2. apakšpunktu, nosakot, ka operatīvās bilances iesniedzamas par arī par jūliju, augustu un septembri, ja atbalsta pretendents par šo periodu vēlas saņemt atbalstu.  12) Noteikumu 16. punktā papildināt MK noteikumu Nr. 219 ar 42.1 punktu, skaidrojot, ka krājumu izmaksu pieaugums tiek kompensēts par 2020.gada periodu marts – jūnijs un periodu jūlijs – septembris.  13) Noteikumu 17. punktā precizēt MK noteikumu Nr. 219 44. punktu, nosakot, ka pretendents var saņemt atbalsta avansa maksājumu iesniedzot iesniegumu līdz šī gada 31. augustam.  14) Noteikumu 18. punktā precizēt MK noteikumu Nr. 219 48. punktu, nosakot, ka pretendentiem, kas ir saņēmuši atbalsta avansa maksājumu ir obligāts pienākums iesniegt iesniegumu atbalsta pieprasījumu gala norēķinam līdz šī gada 30. oktobrim.  Tā kā noteikumu projekts paredz grozījumus atbalsta saņemšanas nosacījumos, kas ir saskaņoti ar Eiropas Komisiju (Eiropas Komisijas lēmums SA.57125 (2020/N) un SA.57802 (2020/N)), tāpēc projektā iekļautās normas būs atkārtoti jāsaskaņo ar Eiropas Komisiju, un tās piemēros pēc tam, kad ir saņemts Eiropas Komisijas lēmums, ar kuru atbalsts atzīts par saderīgu ar iekšējo tirgu, kā to paredz MK noteikumu Nr.  219 51.punkts. |
| 3. | Projekta izstrādē iesaistītās institūcijas un publiskas personas kapitālsabiedrības | Lauku atbalsta dienests, Lauksaimniecības datu centrs |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs fiziskas un juridiskas personas, kas ir:   * cūku ganāmpulku īpašnieki, kuri nobaro cūkas un tās realizē kautuvei (aptuveni 3500 cūku ganāmpulku īpašnieku); * liellopu audzētāji, kas realizē liellopu eksportam (aptuveni 13 200 liellopu ganāmpulku īpašnieku); * pārtikas preču (lauksaimniecības un pārtikas) ražotāji (pēc ZM aplēsēm, ne vairāk par 350 pretendentu); * primārās lauksaimniecības preču ražotāji, kuri nesaņem atbalstu ienākumu stabilizēšanai vai par iznīcinātajiem vai bez maksas ziedotajiem produktiem (pēc ZM aplēsēm, ne vairāk par 100 pretendentu). |
| 2. | Tiesiskā regulējuma ietekme uz tautsaimniecību un administratīvo slogu | Projekts padarīs skaidrākus atsevišķus atbalsta piešķiršanas nosacījumus, kā arī nodrošinās iespēju piešķirt atbalstu Covid-19 ietekmētajai cūkkopības un liellopu audzēšanas nozarei un pārtikas preču ražotājiem par krājumu izmaksu pieaugumu un neto apgrozījuma samazinājumu, ņemot vērā, ka ar Covid-19 izplatības ierobežošanu saistītie ierobežojumi saglabājas un situācijas tālāka attīstība nav paredzama. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Š.g. 15. jūlijā notika Zemkopības ministrijas izveidotās krīzes vadības darba grupas, kurā iesaistīti lauksaimnieku, pārtikas ražotāju un tirgotāju nevalstisko organizāciju pārstāvji, sanāksme. Sanāksmē tika diskutēts par situāciju nozarēs un tirgū saistībā ar Covid-19 ietekmi, un par nepieciešamām izmaiņām MK noteikumos Nr. 219.  Diskusijas par nepieciešamiem grozījumiem MK noteikumos Nr. 219 turpinājās š.g. 20. jūlijā, kur tika izskatīts jautājums par situāciju piena, liellopu audzēšanas un cūkaudzēšanas nozarēs š.g. aprīlī, maijā un jūnijā, un par nepieciešamajiem grozījumiem MK noteikumos Nr. 219. |
| 2. | Sabiedrības līdzdalība projekta izstrādē | Š.g. 7. maijā tika saņemta LLKA vēstule, kurā tika lūgts piešķirt atbalstu MK noteikumu Nr. 219 ietvaros arī atbilstīgām lauksaimniecības kooperatīvajām sabiedrībām un otrā līmeņa kooperatīviem, kuros apvienojušās vismaz piecas atbilstīgas lauksaimniecības pakalpojumu kooperatīvās sabiedrības, ja to apgrozījums attiecīgajā periodā 2020. gadā būtu samazinājies vismaz par 25 procentiem pret atbilstošu 2019. gada periodu. Savā vēstulē LLKA norāda, ka Covid-19 ietekmē piena kooperatīvajām sabiedrībām ir samazinājies svaigpiena apgrozījums un pieaugušas izmaksas saistībā ar mārketingu, transportu, piena mašīnu uzturēšanu u.tml.  Š.g. 16. jūlijā tika saņemta Latvijas Cūkaudzētāju asociācijas vēstule ar priekšlikumu un argumentiem par to, lai arī cūkkopības nozarē atbalstu piešķirtu, ja nozares ražotāju ieņēmumi samazinās par 5 procentiem vai vairāk. |
| 3. | Sabiedrības līdzdalības rezultāti | Izvērtējot LLKA 7. maija vēstuli un analizējot LLKA iesniegtos atbilstīgo lauksaimniecības kooperatīvo sabiedrību piena nozarē grāmatvedības datus, ZM konstatēja, ka atsevišķām kooperatīvajām sabiedrībām ar svaigpiena pārdošanu saistītās pārdošanas izmaksas, rēķinot pret svaigpiena neto apgrozījumu, pieaugušas galvenokārt dēļ transporta izdevumiem.  Š.g. 20. jūlija krīzes vadības darba grupas sanāksmē tika nolemts:  a) atbalstam par krājumu pieauguma un apgrozījuma samazinājuma radīto grūtību mazināšanai pagarināt atbalsta periodu par trim mēnešiem (jūliju, augustu un septembri),  b) noteikt arī cūkaudzēšanas nozarē ieņēmumu samazinājumu vismaz piecu procentu apmērā, jo pēdējās divās nedēļās pazeminās cūkgaļas iepirkuma cenas un audzētājiem ir problēmas ar dzīvnieku realizāciju,  c) noteikt, ka atbalstu ienākumu stabilizēšanai lauksaimnieki liellopu audzēšanas nozarē varēs saņemt arī par 2020. gada laika posmu no jūlija līdz septembrim, ja nozarē lauksaimnieku ieņēmumu samazinājums sasniedz 5% vai vairāk salīdzinot ar tādu pašu laika posmu vidēji iepriekšējos trijos gados;  d) veikt tehnisku precizējumu attiecībā uz liellopu nozari,  e) paredzēt atbalstu atbilstīgajām lauksaimniecības kooperatīvajām sabiedrībām piena nozarē.  Nevalstisko organizāciju un krīzes vadības padomes sanāksmē paustie priekšlikumi ir ņemti vērā projekta regulējumā, izņemot priekšlikumu attiecībā uz atbalstu atbilstīgajām lauksaimniecības kooperatīvajām sabiedrībām piena nozarē, jo nav pietiekama pamata atbalsta īstenošanai – Baltijas valstu tirgus ir vienots tirgus un tajā ir jābūt vienādiem konkurences nosacījumiem starp lauksaimniekiem, t.sk. neradot konkurenci kropļojošus apstākļus. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Lauku atbalsta dienests, Lauksaimniecības datu centrs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz ietekmi uz esošajām valsts pārvaldes funkcijām, ne arī jaunu institūciju izveidi vai izmaiņas esošajās institūcijās, vai izmaiņas to cilvēkresursos. |
| 3. | Cita informācija | Nav. |

Zemkopības ministrs K. Gerhards

Freimane 29151413

Dace.Freimane@zm.gov.lv